Bürgerspital Basel
S Bürgerspiddal Baasel isch e sozial-medizinischs Unternähme z Baasel. Es het sich uf wichtigi Ufgoobe wie d Betreuig vo alte Mensche, d Beglaitig und di bruefligi Integration vo Mensche mit ere Behinderig und die medizinischi Rehabilitation spezialisiert. Es isch e sälbständigi, öffentlig-rächtligi Stiftig, wo zur Bürgergmaind vo dr Stadt Basel ghört. 1973 sin d Akutklinike vom Bürgerspiddal usglideret worde und an Kanton Baselstadt übergange. Die übrige Beriich sind bim Bürgerspiddal Basel bliibe.

Sithär zelle alli sozial-medizinische Beriich, wo nid zur Akutmedizin ghöre, zu dä Kärnufgoobe vom Bürgerspiddal:
 d Betreuig vo betagte Mensche
 d Beglaitig und di bruefligi Integration vo Mensche mit ere Behinderig
 di mezinischi Rehabilitation
Für d Usfierig vo dene Ufgoobe verfiegt s Bügerspital über folgendi Beriich:
 d Rehabilitation (in der Reha Chrischona)
 Betreuig vo de Betagte
 Integration (Betriib und Wärkstette, Bruefligi Abklärig (BEFAS), Beglaiteti Arbait, Beglaitets Wohne und Bruefligi Integration)

S Spiddal het öbbe 1500 Mitarbaitendi – meh als 400 drfo mit ere IV-Ränte – und im 2015 e Betriebsertrag vo 116 Millione Schwiizerfranke gha. Zum Bürgerspiddal ghöre fünf Alterszentre, zäh Wohnhüüser für Mensche mit ere Behinderig, elf Betrieb und Wärkstette und d Reha Chrischona z Bettige. S Bürgerspiddal Basel isch uf dr Liste vo de Kulturgieter, wo nazionaali Bedütig hän.

Gschicht
S Bürgerspiddal het siini erste Afäng im Groosse Spiddaal näben em Barfiesserklooster gha und goht uf s Mittelalter zrugg.

S Bürgerspiddaal het bestande us 
dr Armeherbärg, wo 1423 vom Johannes Wyler für armi Bilger und anderi Räisendi gstifdet worde isch.
em Pfrundhuus - eme Altershäim, wo alti Bürgerinne und Bürger häi chönne woone (1840 si s öbbe 80 gsi), 
em Chrankehuus sälber mit öbbe 50 Chranke und zwäi Spiddaalärzt, wo sich alli säggs Mööned abglööst häi, eme Wundarzt für chirurgischi Iigriff, für d Uni isch s Spiddaal e Klinik gsi
dr Gebääraastalt mit im Durchschnitt äinere bis zwäi Wöchnerinne, wo vo dr jüngste Stadthebamme pflägt worde si,
em Findelhuus, won e Pfläägmueter sich um die baar usgsetzte Buschi kümmeret het und sä denn, wo si alt gnueg gsi sin, ins Wäisehuus gschiggt het
dr Iireaastalt, wo psüüchisch Chranki, aber au Fuuli iigspert gsi sin, in de 1840er öbbe 30 bis 40 Persoone. 

Im Durchschnitt häi sich im früenere 19. Joorhundert e chli weniger as drei hundert Persoone im Joor in äinere vom Spiddaal sine Aastalte befunde. S Spiddaal het mit sine äignige finanzielle Middel operiert. 1840 si sini Güeter, Geböid, Wälder, Zäänte, Boodezins, und Kapitaal uf öbbe e Million Franke gschetzt worde. S jöörlige Iikomme 1839 isch 76,200 Franke gsi, d Usgoobe 72,400. S Pfläägamt het us acht Persoone bestande und 32 Lüt beschäfdiget.

Quelle 
 D Websiite vom Bürgerspital Basel
 D Bürgergmaind vo dr Stadt Basel

Fuessnote 

Gsundheitswäse (Basel)
Spiddaal z Basel
Stifdig
Kulturguet vo nationaler Bedütig im Kanton Basel-Stadt